Komisijos Direktyva 98/86/EB
1998 m. lapkričio 11 d.
iš dalies keičianti Komisijos direktyvą 96/77/EB, nustatančią konkrečius maisto priedų, išskyrus dažiklius ir saldiklius, grynumo kriterijus
(tekstas svarbus EEB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1988 m. gruodžio 21 d. Tarybos direktyvą 89/107/EEB dėl valstybių narių įstatymų, reglamentuojančių maisto priedus, kuriuos leidžiama naudoti žmonėms vartoti skirtuose maisto produktuose, suderinimo [1] su pakeitimais, padarytais Europos Parlamento ir Tarybos direktyva 94/34/EB [2], ypač į jos 3 straipsnio 3 dalies a punktą,
pasitarusi su Maisto produktų moksliniu komitetu,
kadangi būtina nustatyti visų maisto priedų, išskyrus dažiklius ir saldiklius, išvardytų 1995 m. vasario 20 d. Europos Parlamento ir Tarybos direktyvoje 95/2/EB dėl maisto priedų, išskyrus dažiklius ir saldiklius [3], su paskutiniais pakeitimais, padarytais Direktyva 98/72/EB [4], grynumo kriterijus;
kadangi būtina pakeisti 1978 m. liepos 25 d. Tarybos direktyvoje 78/663/EEB, nustatančioje specifinius emulsiklių, stabilizatorių, tirštiklių ir standiklių, skirtų naudoti maisto produktuose, grynumo kriterijus [5], su paskutiniais pakeitimais, padarytais Direktyva 92/4/EEB [6], nustatytus grynumo kriterijus;
kadangi 1996 m. gruodžio 2 d. Komisijos direktyva 96/77/EB, nustatanti konkrečių maisto priedų, išskyrus dažiklius ir saldiklius, grynumo kriterijus [7], nustatė pirmąjį grynumo kriterijų sąrašą daugeliui maisto priedų; kadangi dabar šis sąrašas turėtų būti papildytas naujai nustatytais grynumo kriterijais, taikomais kitiems priedams;
kadangi būtina atsižvelgti į priedų specifikacijas ir analizės metodus, išdėstytus Jungtiniame FAO/WHO maisto priedų ekspertų komiteto (JECFA) sudarytame Codex Alimentarius;
kadangi maisto priedai, kurie yra pagaminti taikant gamybos metodus arba naudojant žaliavas, labai besiskiriančias nuo tų, kurios yra įtrauktos į Maisto produktų mokslinio komiteto įvertinimą, arba kurie nėra nurodyti šioje direktyvoje, turėtų būti pateikti Maisto produktų moksliniam komitetui įvertinti, kad juos būtų galima visapusiškai įvertinti pabrėžiant jų grynumo kriterijus;
kadangi šioje direktyvoje numatytos priemonės atitinka Maisto produktų nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyva 96/77/EB iš dalies keičiama taip:
1. 2 straipsnis pakeičiamas taip:
"2 straipsnis
1 straipsnyje paminėti grynumo kriterijai pakeičia Direktyvų 65/66/EEB, 78/663/EEB ir 78/664/EEB nustatytus grynumo kriterijus."
2. Prie priedo pridedamas šios direktyvos priedo tekstas.
2 straipsnis
1. Valstybės narės priima įstatymus ir kitus teisės aktus, kurie, įsigalioję iki 1999 m. liepos 1 d., įgyvendina šią direktyvą. Apie tai jos nedelsdamos praneša Komisijai.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Produktais, kurie buvo pateikti į rinką arba paženklinti etiketėmis iki 1999 m. liepos 1 d. ir kurie neatitinka šios direktyvos, gali būti prekiaujama kol baigsis jų atsargos.
3 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 1998 m. lapkričio 11 d.